
Egil Vesterelv 

9050  STORSTEINNES

Skadefellingstillatelse jerv ved Sagelvvatn, Balsfjord kommune

Viser til forespørsel fra Balsfjord sankelag den 11.08.03, om fellingstillatelse på jerv i området Sagelvvatn området i Balsfjord kommune.

Det søkes om fellingstillatelse på en jerv på grunnlag av funn av 5 saukadaver i området denne beitesesongen, hvorav 3 er dokumentert drept av jerv, et er dokumentert drept av fredet rovvilt og det siste var så utspist at det ikke var mulig å fastslå dødsårsak. 

V e d t a k

Fylkesmannen i Troms gir med dette fellingstillatelse på en (-1-) jerv i Sagelvvatn området i Balsfjord kommune. Området er nærmere angitt i vilkår knyttet til fellingstillatelsen. Fellingstillatelsen  gjelder i tidsrommet 25 september t.o.m 6 oktober 2003.

Grunnlaget for avgjørelsen

Tillatelsen er gitt med hjemmel i § 12 i Lov om viltet (Viltloven) av 29. mai 1981 nr. 38, med senere endringer, og  § 3 i ”Forskrift om forvaltning av bjørn, jerv, ulv og gaupe” av 30.06.00, jf Direktoratet for naturforvaltnings (DN) brev av 31.05.02  der Fylkesmannen i Troms er gitt myndighet til å forvalte betinget fellingstillatelse på 2 jerv i Troms fylke innen gitt tidsramme og under gitte vilkår. 

Fellingstillatelse kan gis for å forhindre at jerv gjør skade på bufe eller tamrein. Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning. Ved avgjørelsen skal det særlig tas hensyn til:

· Størrelse og sammensetning av vedkommende rovviltbestand

· Områdets betydning som beitemark

· Skadenes omfang og utvikling

· Potensialet for framtidige skader

Fellingstillatelsen gis på bakgrunn av dokumenterte tap forårsaket av jerv, tap av sau og lam i området og potensialet for ytterligere skade. Fellingstillatelsen skal være rettet mot skadevoldende individ. Følgende forhold er vektlagt:

 Skadeomfang og skadeutvikling og områdets betydning som beiteområde.

Fylkesmannen har fått melding om at det er funnet 5 kadaver i områder de to siste ukene. Brukerne i området er i full gang med nedsanking og så langt er det flere sau som har kommet ned uten lam samt at brukerne også rapporterer at flere voksen sau er borte. Det er stor aktivitet av ravn og ørn i området noe som kan indikere at man har flere kadaver som ennå ikke er funnet. Beitesesongen 2002 var det også store tap til jerv i dette området (10-15 % tap til rovvilt) og det ble da i løpet av en uke funnet 11 kadaver av sau og lam som var antatt og dokumentert drept av jerv. Skademønsteret denne sesongen er likt skademønsteret fra forrige sesong. Området er svært viktig som beiteområde, og årlig slippes 2700 sau her.

Jervebestanden

Bestandssituasjonen for jerv i Troms vurderes å være god. Det er en kjent avgang på to jerv i nærliggende områder de siste tre år. Dette området er også en del av et areal hvor det i flere år har vært stor aktivitet av jerv. Fylkesmannen anser at felling av en jerv i dette området ikke kommer i konflikt med målsetningen om en sammenhengende levedyktig bestand av jerv i Nord-Norge og Nord-Trøndelag. Jerve​nemnda for Nord-Norge samt Nord-Trøndelag har for lisensjakta 2003-2004 fattet vedtak om at det kan felles 10 jerv i Troms. Det er åpnet for lisensjakt i det aktuelle området og det er ved jaktstart tildelt 2 dyr i tilhørende lisensjaktområde. Felt dyr vil bli belastet kvoten for lisensjakta 2003-2004.

Forebyggende tiltak

I områder der det oppstår akutte skader av jerv på beitende sau, skjer dette oftest på ettersommeren og tidlig på høsten. Det mest effektive forebyggende tiltaket man har erfaring med i slike situasjoner er framskutt nedsanking av sauene. I det gjeldene området beiter det rundt 2700 sau og fremskutt nedsanking av alle besetningene ville ha blitt svært kostbart. Det vil heller ikke være aktuelt å sanke ned enkeltbesetninger da man fra andre områder i Troms har erfaring med at skadene da kan ramme besetningen som fortsatt går ute.  

Klageadgang

Fylkesmannens vedtak kan påklages til Direktoratet for naturforvaltning innen tre uker etter mottakelse av dette brev.  Eventuell klage begrunnes og sendes gjennom Fylkesmannen i Troms.

Følgende vilkår er knyttet til nedenfor gitte fellingstillatelse:
1. Fellingstillatelsen gjelder i Sagelvvatn området innenfor elgvallene Sagelvvatn/Storsteinnes (se vedlagt kart) i Balsfjord kommune. Tillatelsen gjelder i tidsrommet 25.09.03-06.10.03.  

2. To elgjaktlag skal stå for fellingen (se vedlagt liste). Fellingsleder er Egil Vesterelv som også er jaktleder på Sagelvvatn vallet. Jaktleder for Storsteinnes vallet er Hilmar Nordseth. Fellingsleder skal sikre kommunikasjon mellom jaktlagene og også med fylkesmannen. Dette for å unngå at det felles flere dyr enn det fellingstillatelsen gjelder.

Jaktleder er ansvarlig for å gjøre dette brevet kjent for jaktlaget, samt å kontrollere at jegerne har oppfylt kravene om avlagt storviltprøve i 2003 ved jakt med rifle, og innbetalt jegeravgift for inneværende jaktår. Kun personer som er innmeldt og registrert hos fylkesmannen kan delta på denne fellingstillatelsen.

3. Fellingstillatelsen skal rettes mot det individ som gjør skade, jakta bør konsentreres i de områder der det er funnet kadaver. 

4. Når felling av jerv har skjedd, skal dette omgående meldes til Fylkesmannen på tlf. 77 64 22 05, 77 64 22 01 eller 928 20 753 , kommunen og lensmann. Tid og sted for fellingen skal oppgis.

5. Ved felling skal det nyttes våpen og ammunisjon med minimum anslagsverdi på 980 joule på 100 meters avstand. Minimum kaliber er .222 remington. Ved jakt med rifle skal det brukes ekspanderende prosjektil.  Jaktes det med rifle stilles det også krav om at oppnevnt jeger har avlagt skyteprøve for storviltjakt i 2003 med det våpen som nyttes.

6. Etter viltlovens § 52, siste ledd, gir DN dispensasjon slik at løs hund kan brukes under forsøk på felling dersom dette anses som aktuelt. Nødvendige tillatelser i henhold til bufelov og reindrifts​lov må innhentes av jaktlaget hos lensmannen.

7. Oppnevnte jeger forplikter seg til å utøve jakta på en human og sikkerhetsmessig forsvarlig måte, jfr viltlovens § 19. Den/de som måtte såre jerv under forsøk på felling i henhold til tillatelsen, plikter å gjøre det de kan for å få avlivet jerven. Vedkommende plikter å forvisse seg om påskutt dyr er truffet. Dersom pliktig ettersøk første dag er uten resultat, skal fylkesmannen og politimyndighet umiddelbart underrettes. Fylkesmannen avgjør hvordan videre ettersøk skal ledes. Medlemmene i jaktlaget skal, hvis annet ikke er avtalt, uten godtgjørelse bistå forvaltningsmyndighet eller politimyndighet i det videre ettersøk, jfr. § 7 i Forskrift om forvaltning av jerv, bjørn, ulv og gaupe.

8. All jakt stanses ved fellingstillatelsens utløp, eller hvis fylkesmannen av andre årsaker finner å måtte stoppe jakta. 

9. Jerv som blir felt på denne tillatelsen er viltfondets eiendom. Ingen kan derfor på noen måte gjøre seg nytte av felt jerv uten nærmere samtykke fra forvaltningsmyndighet. Felt jerv og fellingssted skal forevises Statens Naturoppsyn ved kontroll. Felt jerv skal behandles på en slik måte at byttets verdi ikke forringes unødig.

10. Felt dyr skal så raskt som mulig og i nedfrosset tilstand, sendes til Norsk Institutt for Naturforskning (NINA), Tungasletta 2, 7485 Trondheim. Nedfrosset vare må imidlertid ikke sendes rett før en helg, da dette kan medføre at dyret kan tine før denne blir avhentet.

11. Hvis nye skader blir registrert i området eller det skjer andre endringer i skadebildet, skal fylkesmannen umiddelbart kontaktes for eventuell ny vurdering av fellingstillatelse og fellingsområde.

	Med hilsen

Trond Skotvold

fylkesmiljøvernsjef
	

	
	Knut M Nergård

seksjonsleder naturforvaltning


Medlemmer på elgjaktlagene Sagelvvatn/ Storsteinnes:

Egil Vesterelv (jaktleder og fellingsleder)     Hilmar Nordseth (jaktleder)

Tommy Nordgård



     Ole Øverhus

Dag Fagertun



    Hans Andreassen

Svein Øvre




    Elin Nordgård

Mads Kongsli

John Øverli

Bjarne Brobakk

Vedlegg:         Kart over jaktområdet

Kopi:              Direktoratet for naturforvaltning



Norsk Institutt for naturforskning NINA-NIKU



Fylkesmannen i Finnmark



Fylkesmannen i Nordland



Fylkesmannen i Nord-Trøndelag



Balsfjord kommune

                   Reindriftsforvaltningen i Troms, 9220 Moen



Troms sau- og geitalslag, postboks 71, 9100 Kvaløysletta



Troms Reindriftssamers fylkeslag, Kristine Eira, 9465 Tennevoll



Rådgivende rovviltutvalg i Troms v/Ole K Andreassen

Jervenemnda for Nord-Norge og Nord-Trøndelag, John Helge Steinnes, 9042 Laksvatn


            Statens Dyrehelsetilsyn, Harstad


           Lensmannen i Balsfjord kommune


           Landbruksavdelingen, Her

